У 50-я гады XIX ст. плошчы ворнай зямлі ў памешчыкаў павялічваліся ў сувязі з ростам таварнасці сельскай гаспадаркі. Продаж сельскагаспадарчай прадукцыі стаў асноўнай крыніцай даходаў памешчыка разам з жывёлагадоўляй, садаводствам, здачай у арэнду млыноў, пітных дамоў і інш. 50 руб. серабром у год прыносіў князю Вітгенштэйну паром праз р. Арэсу на тэрыторыі маёнтка Ярэмічы. У 1866 г. сяляне м. Любань захапілі яго. Чатыры гады ішло судовае разбірацельства, у выніку сяляне вымушаны былі вярнуць паром яго ўладальніку.